Afrikaans 'n Afrikataal? | Die Vryburger
Afrikaans sal oorweeg word wanneer Afrikatale volgende jaar in sekere skole in gr. 0 en gr. 1 as vak ingestel word.
So het Angie Motshekga, Minister van Basiese Onderwys in 'n mediakonferensie in Pretoria gesê.
Die Minister is oningelig daarin dat sy nie besef nie dat Afrikaans nie 'n Afrikataal is nie, maar 'n Indo-Europese taal, w.o. Engels ook tel. Die feit dat die blanke Afrikanervolk die enigste volk is wat in die nuwe wêrelde (Amerika, Kanada, Australië en Nu Zeeland) 'n eie taal het, beteken nie dat die taal deel van die kontinent is nie.
Hierdie feit word deur prof. Wannie Carstens van die Noordwes Universiteit bevestig in 'n boek waarmee hy nog besig is en waarin hy sê dat die wortels van Afrikaans lê in Europa en dat dit teruggespoor kan word na 7,000 v.C.
'n Kenner van die Sanskrit het waargeneem dat baie woorde in Afrikaans direk terug verwys na woordwortels uit daardie periode. Volgens hom kom elke Afrikaanse woord wat die woord "son" bevat uit die Sanskrit; bv son, Sondag, onbesonne, ens.
Prof. Carstens sê daar is 7,105 tale in die wêreld waarvan Afrikaans die 120ste grootste is.
Interessant is ook dat Engels nie die grootste taal is nie, maar Mandaryns met 900 miljoen sprekers. As die variëteite ingesluit word, is dit maklik 1.2 miljard sprekers. Vergelyk dit met Engels se 500 miljoen.
Dat tale ook soos renosters moet opgepas word blyk uit die feit dat 12 tale jaarliks uitsterf. Die goeie nuus is dat moedertaal-gebruik toeneem.
Intussen het die Raad van Onderwysministers (Rom) besluit dat die Afrikataalprojek volgende jaar as aanvoorprojek by tien skole in elke onderwysdistrik in die vroeë grade begin word.
Motshekga het gesê daar moet verseker word dat die uiteindelike oorgang maklik is en dat daar genoeg hulpbronne en personeel is om die projek te laat werk. Sy sê Afrikaans sal beslis een van die inheemse tale kan wees wat beheerliggame van skole sal kan besluit om aan te bied.
4 thoughts on "Afrikaans 'n Afrikataal?"
Sheugnet August 13, 2013 at 9:18 am
Interessante feite hier genoem. Ek't nie geweet ons taal is so groot nie. (Ek't ook nie geweet ons taal se wortels kom al van voor die skepping af nie… 7000 jaar v.C? Askies tog?)
Edmund August 13, 2013 at 11:18 am
Hoe het hy die taal verby die vloed gevolg.
Hierdie professor glo seker in evolusie.
Johann Botha August 13, 2013 at 11:57 am
Die kern van die berig is sekerlik dat Afrikaans nie 'n Afrika taal is nie.
Baie mense weet dat die dateringsmetodes wat gebruik word om die ouderdomme van bv. ou geskrifte, kliptafels, opgegraafde beendere ens. te bepaal, net akkuraat is tot sowat 4 000 jaar gelede (sondvloed), Ten spyte daarvan word daardie metodes aangewend om ouderdomsbepalings van tot miljoene jare oud te doen en dit word dan nog sondermeer as gesaghebbend beskou.
Ons kan uit die Bybelse geskiedenis bereken hoeveel jaar gelede Adam geskape is en dit is sekerlik nie 7 000 jaar VC nie.. Hoe lank die Skeppingsdae van die Aarde was ?
Hoe oud die hele Skepping is – nou ja?
Deon August 14, 2013 at 7:23 am
Ek stem dat die aarde miljoene jare oud is. En dat baie mense en rasse baie oud is, maar nie die afstammelinge van Adam en sy nageslag nie. God was allen – toe maak hy Adam met sy hande. Toe Adam uit die tuin gedryf is na Eva hom die sonde inverlei het, het hy aan God gese dat hy bang is dat die mense hulle (sy gesin) sal dood maak. Die Skepper het verskeidenheid geskep – satan prober alle 'mense' versmelt in een ras as deel van sy rebelsheid en eie waan.